แบงก์กสิกรไทยปิดสาขาคลองเตยเจอเจ้าหน้าที่ติดCOVID-19
ธนาคารกสิกรไทยแจ้งปิดสาขาคลองเตยทันที หลังเจอเจ้าหน้าที่ติด COVID-19
30 มี.ค. 2563

ตามที่ ธนาคารได้รับการแจ้งยืนยันในวันที่ 30 มีนาคม 2563 เวลา 11.00 น. ว่ามีพนักงานสาขาคลองเตย จำนวน 1 ราย ติดเชื้อโรคไวรัสโคโรน่า 2019 หรือ COVID-19 โดยพนักงานรายดังกล่าวเริ่มมีอาการป่วยตั้งแต่วันที่ 27 มีนาคม 2563 และเข้ารับการตรวจรักษาเมื่อวันที่ 28 มีนาคม 2563 นั้น
เพื่อความปลอดภัยของลูกค้าและพนักงานและเป็นไปตามมาตรการป้องกันเชื้อโรค COVID-19 ของธนาคารกสิกรไทย และแนวทางปฏิบัติของกรมควบคุมโรค กระทรวงสาธารณสุขโดยเคร่งครัด ธนาคารจึงได้ให้พนักงานคนดังกล่าวและพนักงานทุกคนที่เกี่ยวข้องใกล้ชิดพนักงานคนดังกล่าวนั้น ทำการกักตัวเองในที่พัก (Self-Quarantine at Home) โดยทันทีตามระยะเวลามาตรฐานของกระทรวงสาธารณสุข และทำการปิดสาขาคลองเตย ตั้งแต่วันที่ 30 มีนาคม ถึง 10 เมษายน 2563 เพื่อทำความสะอาด ฆ่าเชื้อโรค และอบโอโซน (Big Cleaning) และจะเปิดให้บริการในวันที่ 13 เมษายน 2563
โดยลูกค้าสามารถใช้บริการ สาขาใกล้เคียง ได้ที่สาขากล้วยน้ำไท
ทั้งนี้ ธนาคารได้แจ้งให้กระทรวงสาธารณสุขรวมถึงธนาคารแห่งประเทศไทยทราบแล้ว
ในส่วนของลูกค้าที่ได้ใช้บริการของธนาคารที่สาขาดังกล่าว ในช่วงตั้งแต่วันที่ 16-27 มีนาคม 2563 ธนาคารขอความกรุณาให้ท่านควบคุมและดูแลตัวเองในสถานที่พักอาศัยเพื่อเฝ้าดูอาการตามมาตรฐานกระทรวงสาธารณสุข
จากสถานการณ์แพร่ระบาดของเชื้อโรค COVID-19 ดังกล่าว ธนาคารมีความห่วงใยและได้ดำเนินการตามมาตรฐานด้านสุขอนามัยอย่างเคร่งครัด เพื่อความปลอดภัยและสวัสดิภาพของพนักงานและลูกค้าเป็นสำคัญ